IS JY OPSOEK NA 'N MOTIVERINGSKREET? DAN MOET JY HAYLEA HEYNS SE NUWE ENKELSNIT, SORRY, KLIPHARD LUISTER! - Olka Bolka Web & E-Magazine
Kyk die video hier: https://youtu.be/sgZMb6UTSJo
Haylea Heyns is 'n dertigjarige Suid-Afrikaanse sanger, liedjieskrywer en kinderboekskrywer van Durban in KwaZulu-Natal.
Sy is onlangs aangewys as Durban se Kunstenaar van die Jaar tydens die City Awards en het die voorreg gehad om die Suid-Afrikaanse Volkslied te sing voor die toetswedstryd tussen die Springbokke en Georgie by Loftus Versfeld in Junie 2021, asook die Britse Volkslied voor die toetswedstryd tussen Suid-Afrika en Engeland by Emirates Airline Park in Junie 2018.
Haar nuutste enkelsnit, Sorry, is onlangs vrygestel en word deur verskeie groot radiostasies, regoor die land, gespeel.
Die kunstenaar het in Empangeni grootgeword en was nog altyd passievol oor musiek. Na skool, het sy BA Musiek en Drama studeer en haar graad met lof verwerf.
Feels Like Christmas – haar debuut-enkelsnit – is in 2018 uitgereik, gevolg deur 'n kortspeelplaat (My Heart Belongs in Africa) saam met die internasionale platemaatskappy, David Gresham Records in 2019 en 'n tweede enkelsnit – Blow Your Speakers – in 2020.
Hierdie veelsydige dame is nog relatief nuut in die bedryf, maar is vasberade om haar vaardighede as sanger en liedjieskrywer te ontwikkel en haar volle potensiaal te bereik.
Haylea het 'n intense outentieke musiekstyl en dit is vir haar belangrik om liedjies te skep waarby sy aanklank vind. Daarom vind sy inspirasie in haar eie emosies en ervaringe. "Ek skryf op my beste wanneer en emosioneel is! Dit is belangrik om geïnspireerd te wees wanneer jy liedjies skryf om die emosie behoorlik vas te vang," verduidelik sy.
Daar is verskeie mense wat 'n invloed het op haar musiek. Dit wissel van Ed Sheeran en Sam Smith tot Kygo en Bruno Mars.
Haylea geniet 'n wye verskeidenheid genres en sal baie daarvan hou om eendag saam met musikante soos Sketchy Bongo, Black Coffee en die Ndlovu-jeugkoor te werk.
Buiten vir haar musiek, skryf die sangeres ook kinderboeke en het onlangs haar nuutste boek, The Muchness Monster, gepubliseer. Sy is ook mal oor diere en erken dat sy graag 'n veearts sou wou word as sy nie so bang was vir bloed en naalde nie.
Vir haar gaan musiek nie net oor sukses nie, maar eerder oor die vermoë om haar emosies met ander te deel. "Net soos Hans Christian Anderson, glo ek dat musiek kan sê wat woorde nie kan nie. Ek kan nie altyd verduidelik hoe ek voel nie, maar ek kan altyd 'n liedjie vind wat my emosies perfek weergee," sluit sy af.